Discursul Președintei Parlamentului European, Roberta Metsola, la reuniunea 
oficială a Consiliului European din 24 martie 2022, de la Bruxelles. 


Acesta este momentul nostru: Președinta Metsola se adresează liderilor UE 


Dragii mei Charles, Ursula, Emmanuel, dragi prieteni, 

Invazia Ucrainei a schimbat radical realitatea pentru noi toți. Înseamnă că în 
prezent sunt în joc modelul nostru de viaţă și valorile europene pe care le-am 
apărat și promovat în întreaga lume. Europa trebuie să fie la înălțime în aceste 
circumstanţe dacă dorim să ne asigurăm că această situaţie nu va schimba totul 


și pentru generația următoare. Acesta este momentul nostru. 


Sunt mândră de felul în care Europa a reacţionat și de exemplul pe care l-a dat 
prin ajutorul acordat Ucrainei și prin tragerea la răspundere a Kremlinului. Și 
sunt mândră de alianța mondială pe care am creat-o. Ordinea mondială bazată 
pe norme rămâne puternică: Putin a subestimat atât curajul și rezistența 
Ucrainei, cât și forța ordinii democratice. El a comis o eroare majoră considerând 
dezbaterile noastre drept un semn de slăbiciune și acum va trebui să plătească 


un preţ extraordinar de mare. 


Mai mult ca niciodată, Ucraina privește spre Uniunea Europeană ca fiind 
destinaţia dorită — trebuie să răspundem cu onestitate, dar și cu speranţa de 
care are atât de mare nevoie această ţară. Desigur, fiecare ţară trebuie să-și 
urmeze drumul propriu, iar acesta poate fi unul complex, dar viitorul european 
al Ucrainei nu ar trebui să fie pus la îndoială. La fel, avem datoria să exprimăm o 


poziție clară faţă de Balcanii de Vest. 


Ameninţările recente ale Rusiei la adresa Bosniei și Herțegovinei nu lasă nicio 
îndoială că Putin este pregătit să își continue campania de distrugere și în 


Balcanii de Vest. 


Milioane de persoane au fugit din Ucraina. Alte milioane sunt strămutate în 
interiorul ţării și se estimează că vor ajunge în Europa. Trebuie să fim pregătiţi — 
dar, mai important, trebuie să avem determinarea de a face ceea ce este necesar 
pentru a oferi un viitor fără teamă celor care sosesc la frontierele noastre. 
Trebuie să jucăm un rol central în aceste eforturi. Europa trebuie să fie 
primitoare, să-și deschidă inimile și casele - o expresie concretă a modului 


european de viaţă, care îmbină compasiunea și puterea. 


Trebuie să rămânem vigilenţi. Prea multe persoane vulnerabile, mai ales femei 
și copii, sunt expuse riscului de exploatare sau unor pericole și mai grave și 
trebuie să ne asigurăm că există instrumente juridice care ne permit să 
identificăm persoanele care se află la frontierele noastre. 

Este nevoie așadar de noi eforturi pentru a avansa în dosarul legislaţiei aflate în 
dezbatere. Putem găsi soluţii — și în toate discuţiile mele cu mulţi dintre voi, am 
văzut că sunteți determinaţi și conștienți de faptul că lumea s-a schimbat și că 
trebuie să ne schimbăm și noi. Lunile următoare sunt esenţiale și veți găsi în 
Parlamentul European un partener constructiv și pragmatic. Activarea Directivei 


privind protecția temporară a fost bună, dar știm că nu va fi suficientă. 


Doresc să subliniez că Parlamentul European împărtășește aceleași obiective și 


dorește să găsească soluţii la provocările comune cu care ne confruntăm. 


Avem ocazia de a găsi soluţii practice și viabile la dosarele privind azilul și 
migraţia care au fost blocate de prea mult timp. Acum este momentul să ne 
întărim unitatea, înainte de a ne confrunta cu o situaţie fără ieșire și de a fi 
nevoiți să găsim justificări în faţa cetăţenilor noștri pentru lipsa de acţiune și de 


soluţii. 


Același lucru este valabil și în cazul statului de drept. Putem găsi o cale de a face 
progrese. Modelul nostru european — pe care Ucraina dorește să îl urmeze — se 
referă la apărarea cu tărie a statului de drept, a justiției și a egalității de șanse. 
Nu putem ignora motivul pentru care Ucraina este atât de dornică să adere la 
Uniunea noastră. Valorile comune pe care le împărtășim fac ca acest proiect să 


merite apărat. 


Securitatea: Putin a lansat dezbaterea pe această temă mai devreme cu o 
generaţie. Acum mentalitatea noastră s-a schimbat în mod radical. Suntem în 
pericol și trebuie să strângem rândurile, să majorăm contribuţiile naţionale în 
domeniul apărării și să utilizăm mai eficient bugetul comun al UE. Haideţi să 
vedem ce fonduri necheltuite rămân și să le direcționăm către domeniile în care 


avem cea mai mare nevoie de ele. 


Nu putem vorbi despre securitate fără a vorbi și despre securitatea alimentară. 
Trebuie să anticipăm următoarea criză care ne bate la ușă și să găsim o 


modalitate de a ne proteja liniile de aprovizionare, fermierii și cetăţenii. 


Energia: Doresc să subliniez importanţa sincronizării reţelei electrice a Ucrainei 


și a Moldovei cu reţeaua noastră, un rezultat tangibil. S-a ajuns aici datorită 


efortului extraordinar al celor implicaţi, care și-au asumat cu brio provocarea. 
De asemenea, este demn de laudă sprijinul continuu dat de statele membre 
vecine pentru a se asigura fluxul de gaze spre est, către Ucraina, asigurând o 


treime din necesarul de gaze al acestei țări. 


În același timp, preţurile la energie în întreaga Uniune sunt în creștere și doresc 
să îmi exprim sprijinul pentru iniţiativele care cer abordări coordonate, pe care 


mulţi dintre voi le-aţi prezentat. 


Parlamentul European primește cu bucurie și noua propunere a Comisiei de a se 
asigura că stocurile de gaze ale UE sunt realimentate la 80 % din capacitate 
înainte de iarna următoare, prin mecanisme de achiziţii publice comune, stocuri 
strategice obligatorii și includerea unor măsuri suplimentare de solidaritate. 
Statele membre și Comisia ar trebui să știe că Parlamentul este pregătit să 
trateze propunerea în regim de urgenţă, așa cum o cere situaţia actuală. Suntem 


pregătiţi. 


Trebuie să lucrăm de urgenţă la diversificarea surselor de energie din afara 
Rusiei. Obiectivul nostru pe termen lung trebuie să fie eliminarea importului de 
gaze de la Kremlin. Știm că acest lucru nu se poate întâmpla peste noapte, dar 


este singura soluţie pe termen lung. 


Trebuie să fim la fel de ambiţioși cum am fost cu pachetul „Pregătiţi pentru 55” 
și să acţionăm mai repede, nu mai încet, căci sunt în joc securitatea, 


independenţa și preocupările noastre legate de climă. 


În sfârșit, daţi-mi voi să spun câteva cuvinte despre cât de necesar este să 
sprijinim reconstrucția Ucrainei. Și în acest domeniu, Uniunea noastră poate 
prelua inițiativa, așa cum am făcut prin crearea unui Fond special de solidaritate 
pentru Ucraina. Eforturile Greciei și Italiei, care au promis să reconstruiască 
teatrele și spitalele din Mariupol, vor avea rezultate concrete, dar vor fi și o sursă 


de speranţă. 


Ca să poată continua, Ucraina are nevoie de speranţă. Încredere în Europa. 


Credinţă în capacitatea de a învinge mașina de război puternică a lui Putin. 


Vă mulţumesc. 


